Na temelju članka 78. Prostornog plana uređenja Općine Janjina (Službeni glasnik Dubrovačko-neretvanske županije, br. 3/07., 12/09., 3/11., 9/16. i 8/17..), Općinsko vijeće Općine Janjina na 2. sjednici održanoj 22. listopada 2021. donijelo je

**O D L U K U**

**o plaćanju naknade za nedostajuće parkirališno mjesto**

**Članak 1.**

Ovom odlukom se utvrđuju uvjeti, visina i način plaćanja naknade kada se zbog prostornih mogućnosti ne može ostvariti kolni pristup građevnoj čestici ili kada na građevnoj čestici nije moguće osigurati propisani parkirališni prostor sukladno odredbama različitih prostornih planova.

**Članak 2.**

Broj nedostajućih parkirališnih mjesta utvrđuje se posebnim uvjetima iz područja prometa u postupku izdavanja akata prostornog uređenja i gradnje.

**Članak 3.**

Za nedostajuće parkirališno mjesto utvrđeno posebnim uvjetima iz područja prometa, investitoru se utvrđuje obveza plaćanja naknade o čemu odlučuje rješenjem Jedinstveni upravni odjel Općine Janjina nadležan za promet, a koja će se namjenski trošiti za gradnju javnih parkirališta i garaža najbližih lokacijama za koje se traže odstupanja.

**Članak 4.**

Plaćanje naknade za nedostajuća parkirališna mjesta može odobriti investitoru prilikom gradnje novih i rekonstrukcije postojećih građevina, u slučaju da na čestici nije moguće smjestiti propisani broj parkirališnih mjesta.

**Članak 5.**

Naknada za nedostajuća parkirališna mjesta iznosi 10.000,00 kuna.

**Članak 6.**

Investitoru – fizičkoj osobi koji prvi put gradi stamenu građevinu s jednom funkcionalnom cjelinom stambene namjene kojom rješava vlastito stambeno pitanje te koji ne može ostvariti kolni pristup postojećoj građevini ili kada na građevnoj čestici nije moguće osigurati propisani parkirališni prostor sukladno provedbenim odredbama Prostornog plana uređenja Općine Janjina, naknada za nedostajuće mjesto utvrđuje se u iznosu od 10% od iznosa utvrđenog čl. 5. ove Odluke i to samo za jednu funkcionalnu cjelinu stambene namjene.

Odredbe ovog članka primjenjuju se isključivo za slučaj kada na građevinskoj čestici gradi samo jedan investitor.

Izraz „prvi put gradi stambenu građevinu“ u smislu ove Odluke podrazumijeva da Investitor-fizička osoba nikad nije ishodovao akt za gradnju stambene građevine odnosno funkcionalne cjeline stambene građevine te da nema odnosno da nikada nije imao u vlasništvu nekretninu.

Odgovarajućom funkcionalnom cjelinom stambene namjene ne smatra se funkcionalna cjelina stambene namjene u vlasništvu Investitora – fizičke osobe kojim se koristi zaštićeni najmoprimac.

Apartman u smislu Pravilnika o razvrstavanju i kategorizaciji objekata u kojima se pružaju ugostiteljske usluge u domaćinstvu (Narodne novine, br. 9/16., 54/16., 61/16. i 69/17.) ne smatra se funkcionalnom cjelinom stambene namjene.

Uvjeti koje Investitor-fizička osoba mora zadovoljiti da bi mogao ostvariti pravo iz st. 1. ovog članka su:

* punoljetnost (navršenih 18 godina)
* hrvatsko državljanstvo
* prijavljeno prebivalište na području Općine Janjina s prekidima u ukupnom trajanju od petnaest godina ili neprekidno najmanje zadnjih pet godina do dana dostave dokumentacije za utvrđivanje naknade za nedostajuće parkirališno mjesto sukladno odredbama iz stavka 1. ovog članka
* investitor-fizička osoba i članovi njegovog kućanstva nemaju, niti su imali, na području Općine Janjina u svom vlasništvu ili posjedu drugu nekretninu
* da na građevinskoj čestici na kojoj se gradi stambena građevina s jednom funkcionalnom cjelinom stambene namjene za koju je potrebno regulirati nedostajuća parkirna mjesta sukladno čl. 6. ove Odluke, nije bilo nikakvih akata niti uvjerenja o građenju, a koji bi, sukladno istom članku Odluke bili od utjecaja na potreban broj nedostajućih parkirališnih mjesta funkcionalne cjeline stambene namjene za koju se traži oslobađanje od plaćanja naknade za nedostajuća parkirna mjesta
* u trenutku podnošenja zahtjeva za umanjenje naknade za nedostajuće parkirališno mjesto za bračnog druga partnera podnositelja zahtjeva ne smije:
  + već biti umanjena naknada za nedostajuće parkirališno mjesto, ili
  + već podnesen zahtjev za umanjenje naknade za nedostajuće parkirališno mjesto.

Investitor-fizičke osoba koji želi ostvariti pravo iz st. 1. ovog članka dužan je uz zahtjev priložiti dokaz:

* izjavu ovjerenu kod javnog bilježnika o članovima kućanstva, s podacima o srodstvu, nadnevku rođenja i OIB-u (poimenice)
* domovnicu
* potvrdu Zemljišnoknjižnog odjela Općinskog suda u Dubrovniku da nemaju u svom vlasništvu drugu nekretninu
* potvrdu Područnog ureda za katastar u Dubrovniku (za sebe i članove kućanstva) da nemaju u svom posjedu drugu nekretninu
* izjavu ovjerenu kod javnog bilježnika da ni on, ni članovi kućanstava nemaju u svom vlasništvu i posjedu nekretninu na području Općine Janjina te da u svom vlasništvu nekretnine nisu ni imali
* potvrdu o prometu nekretnina i pokretnina Porezne uprave
* vjenčani list ili potvrdu o bračnom stanju
* druge dokaze po potrebi.

Dokumenti priloženi kao dokaz ne smiju biti stariji od 6 mjeseci od dana podnošenja zahtjeva.

Članovima kućanstva u smislu ove Odluke smatraju se bračni drug, djeca i sve ostale osobe koje imaju prijavljeno prebivalište na istoj adresi kao i podnositelj zahtjeva, te i druge osobe koje žive u kućanstvu s podnositeljem zahtjeva.

Investitor-fizička osoba dužan je platiti puni iznos naknade iz članka 6. ove Odluke ako Općina Janjina naknadno utvrdi kako nisu bili ispunjeni uvjeti za primjenu stavka 1. ovog članka kao i u slučaju prenamjene prostora iz stambenog u bilo koju drugu namjenu.

Ako Investitor-fizička osoba otuđi funkcionalnu cjelinu stambene namjene za koju je ostvario prava iz st. 1. ovog članka u roku od 5 godina od dana ostvarenja prava dužan je platiti naknadu u punom iznosu iz čl. 6. ove Odluke.

**Članak 7.**

Investitor je dužan naknadu za nedostajuće parkirališno mjesto uplatiti jednokratno u korist Proračuna Općine Janjina.

**Članak 8.**

Plaćanjem naknade investitor ne stječe pravo isključivog korištenja javnim parkirališnim mjestima, već uvjete za izdavanje akta kojim se odobrava građenje.

**Članak 9.**

Ova odluka stupa na snagu osmog dana od dana objave u Službenom glasniku Dubrovačko-neretvanske županije.

Klasa: 023-05/21-03/17

Urbroj: 2117/06-01-21-01

U Janjini 22. listopada 2021.

Predsjednik Općinskog vijeća:

Milivoj Herceg